Cheetahs kan dié skuiwe vir Scarlets maak | Netwerk24
Deur Owen Kock 31 Oktober 2019 22:15
Die terugkeer van William Small-Smith kan een van enkele veranderinge wees in die Cheetahs se beginspan vir hul Pro14-wedstryd teen die Scarlets Saterdag in Llanelli.
Hy kan in die plek van die linkervleuel Anthony Volmink speel.
Die veelsydige Small-Smith was laas in die beginspan teen Munster, maar het toe regtervleuel gespeel.
Louis Fouché sal op binnesenter uitdraf in die Cheetahs se wedstryd teen die Scarlets Saterdag.Foto: Gallo Images
Die afrigter, Hawies Fourie, het vroeër vandeesweek gesê Louis Fouché sal soos vroeër in die reeks weer op senter in die plek van die geskorste Dries Swanepoel ingespan word. Benhard Janse van Rensburg sal dan na buitesenter skuif.
Die stut Boan Venter kan hom die eerste keer in die beginspan vir ’n Pro14-wedstryd bevind.
Hy moet die skoene vol staan van die Springbok-stut Ox Nche wat die Cheetahs verlede week ná die wedstryd teen Connacht vaarwel geroep het om hom by die Haaie in Durban aan te sluit. Dis die enigste verwagte verandering aan die agttal.
Fourie se wedstryd-23-tal word Vrydag aangekondig.
’n Moontlikheid bestaan ook dat die haker Reinach Venter, wat hom Dinsdagaand by die span in Cardiff aangesluit het nadat hy van ’n enkelbesering herstel het, hom op die plaasvervangerbank kan bevind.
Hy behoort egter as plaasvervangerstut ingespan te word, wat beteken dat Wilmar Arnoldi as plaasvervangerhaker behou kan word.
Die Cheetahs het Donderdag in erge koue reënweer in Cardiff geoefen. Reën word ook voorspel vir Saterdag.
Die Cheetahs het Donderdag in erge koue reënweer in Cardiff geoefen.
Reën word ook voorspel vir Saterdag wanneer die wedstryd gespeel word.
* Die veelsydige agterspeler Craig Barry het Donderdag Wallis toe gevlieg om hom hy die Cheetahs aan te sluit, terwyl Swanepoel op sy beurt na Suid-Afrika teruggevlieg het.
Rhyno Smith, Clayton Blommetjies, Benhard Janse van Rensburg, Louis Fouché, Tian Schoeman, Ruan Pienaar (k), Jasper Wiese, Junior Pokomela, Gerhard Olivier, Walt Steenkamp, Sintu Manjezi, Aranos Coetzee, Joseph Dweba, Boan Venter. PLAASVERVANGERS: Wilmar Arnoldi, Reinach Venter, Luan de Bruin, JP du Preez, Sias Koen, Tian Meyer, George Whitehead, Anthony Volmink.
Meer oor: Louis Fouche | William Small-Smith | Bloemfontein | Rugby | Pro14-Reeks | Scarlets | Senter | Cheetahs